सनराइजर्स ने सपाट विकेट पर पहले बल्लेबाजी करते हुए चार विकेट पर 207 रन बनाये। जवाब में विराट कोहली के बिना खेल रही आरसीबी 19.4 ओवर में 172 रन पर ऑलआउट हो गई। आईपीएल में 23 मैचों के बाद बेंगलुरु टीम आल आउट हुई है। उसके चारों शीर्ष बल्लेबाजों क्रिस गेल (32), मनदीप सिंह (24), ट्रेविस हेड (30) और केदार जाधव (31) ने उम्दा शुरूआत की लेकिन अपने विकेट गंवा बैठे। केदार का विकेट गिरने के बाद से आरसीबी मैच में नहीं लौट सकी। केदार अपनी 16 गेंद की पारी के दौरान काफी खतरनाक लग रहे थे लेकिन डीप से बेन कटिंग के सीधे थ्रो पर वह रन आउट हो गए। सनराइजर्स के कप्तान डेविड वार्नर ने अपने स्पिनरों को बखूबी रोटेट किया। आईपीएल में खेलने वाले अफगानिस्तान के पहले क्रिकेटर राशिद ने चार ओवर में 36 रन देकर दो विकेट चटकाए।